Emil Mpenza

Emil Mpenza (; ) — hücumçu mövqeyində çıxış etmiş Konqo əsilli Belçika futbolçusu, Belçika milli futbol komandasının keçmiş üzvü.

 Həyatı 

 Klub karyerası 
Mpenza peşəkar karyerasını 1995-ci ildə qardaşı Mbonun da çıxış etdiyi Belçikanın "Kortreyk" komandasında başlayıb. Burada bir mövsüm ərzində 32 oyun keçirib, 5 qol vurub. 1996-cı ildə qardaşı ilə birlikdə "Muskron", 1997-ci ildə isə "Standard Lyej" komandasına keçib. 2000-ci ildə qardaşı ilə yolları ayrılıb — Emil Almaniyanın "Şalke 04", Mbo isə Portuqaliyanın "Sportinq Lissabon" komandasına transfer olunub.

Üç il Gelzenkirxen təmsilçisinin heyətində çıxış etdikdən sonra, yenidən "Standard Lyej"ə qayıdıb. Burada bir mövsüm çıxış etdikdən sonra, 2.5 milyon avro qarşılığında Almaniyanın "Hamburq" komandasına keçib. 2006-cı ilin yanvarında Qətərin "Əl-Rəyyan" komandasına transfer olunub.

14 fevral 2007-ci ildə İngiltərənin "Mançester Siti" komandasına keçib. Yeni komandasında ilk rəsmi oyununu 3 mart 2007-ci ildə "Uiqan Atletik"ə qarşı keçirib. "Mançester Siti"nin heyətində İlk qolunu 17 mart 2007-ci ildə "Midlsbro"nun, ikinci qolunu isə 30 mart 2007-ci ildə "Nyukasl Yunayted"in qapısından keçirib.

2 sentyabr 2008-ci ildə Çempionşip təmsilçisi "Plimut Arqayl" ilə 1 illik müqavilə bağlayıb. 13 sentyabr 2008-ci ildə "Norviç Siti" ilə oynanılan görüşdə yeni komandasında debüt edib. "Plimut Arqayl"ın heyətində ilk qolunu 8 noyabr 2008-ci ildə "Çarlton Atletik"in qapısından keçirib.

2009-cu ildə İsveçrənin "Sion" komandası ilə bir illik müqavilə bağlayıb. Burada bir mövsüm keçirən Mpenza, 31 oyun keçirib, 21 qol vurub.

4 avqust 2010-cu ildə Azərbaycanın "Neftçi" komandası ilə üç illik müqavilə bağlayıb. Bakı təmsilçisinin heyətində 31 oyun keçirib, 6 qol vuran Mpenza, 2012-ci ilin yanvarında komandanı tərk edib.

"Neftçi" klubu Mpenzanın klubun düşərgəsini özbaşına tərk etməsini əsas gətirərək, 21 fevral 2012-ci ildə futbolçu ilə imzalanmış müqaviləyə birtərəfli qaydada xitam verib. 2012-ci il martın 13-də "Neftçi" FİFA qarşısında futbolçunun klubu tərk etməsi ilə bağlı rəsmi iddia qaldırıb. Mpenza da öz növbəsində FİFA qarşısında əks-iddia qaldıraraq, klubdan təzminat tələb edib.

Üç il müddətində davam etmiş araşdırmalardan sonra — 21 yanvar 2015-ci ildə FİFA Mpenzanın xeyrinə qərar çıxarıb. Bu qərarla əlaqədar 15 iyul 2015-ci ildə "Neftçi" İdman Arbitraj Məhkəməsinə Apellyasiya müraciəti ünvanlasa da, qərar qüvvədə saxlanılıb. Belçikalı hücumçuya ödəniş gecikmə faizləri və məhkəmə borcları ilə birgə 1,1 milyon dollar təşkil edib. Bu məbləğ 5 hissəyə bölünüb və 2016-cı ilin sonunadək müvafiq hesaba köçürülüb.

Mpenza 2013-cü ildə Belçikanın "Endraxt Alst" komandasına keçsə də, burada rəsmi görüşlərdə debüt etmədən futbolçu karyerasını bitirib.

 Milli karyerası 
Mpenza 1997–2009-cu illər aralığında formasını geyindiyi Belçika milli futbol komandasının heyətində ümumilikdə 57 oyun keçirib, 19 qol vurub. O, Belçika millisinin heyətində 1998 FİFA Dünya Kubokunun və Avro 2000-nin iştirakçısı olub.

 Mükafatları 
  Şalke 04
 Futbol üzrə Almaniya Kuboku: 2000/01, 2001/02

  Hamburq
 UEFA İntertoto Kuboku: 2005

  Neftçi
 Azərbaycan çempionatı: 2011/12

 İstinadlar 

 Xarici keçidlər 
 Emil Mpenza Soccerway.com saytında
 Emil Mpenza Nationall-football-teams.com saytında
 Emil Mpenza Soccerbase.com saytında

Kateqoriya:Brüsseldə doğulanlar
Kateqoriya:Belçika futbolçuları
Kateqoriya:Belçika milli futbol komandasının oyunçuları
Kateqoriya:Şalke 04 FK oyunçuları
Kateqoriya:Mançester Siti FK oyunçuları
Kateqoriya:Neftçi PFK oyunçuları
Kateqoriya:İngiltərə Premyer Liqası oyunçuları
Kateqoriya:Azərbaycan Premyer Liqası oyunçuları
Kateqoriya:UEFA Avro 2000 oyunçuları
Mpenza
Mpenza
Kateqoriya:İsveçrə Super Liqası oyunçuları
Kateqoriya:Sion FK oyunçuları
Kateqoriya:Bundesliqa oyunçuları
Kateqoriya:Belçikanın kişi futbolçuları
Kateqoriya:Qətər Ulduzlar Liqası oyunçuları
Kateqoriya:İngiltərə Futbol Liqası oyunçuları
Kateqoriya:1998 FİFA Dünya Kuboku oyunçuları
Kateqoriya:Belçika Birinci Diviziyası B oyunçuları
Kateqoriya:Belçika Birinci Diviziyası A oyunçuları
Kateqoriya:Hamburq FK oyunçuları
Kateqoriya:Belçika U-21 milli futbol komandasının oyunçuları
Kateqoriya:Konqo Demokratik Respublikası əsilli idmançılar
Kateqoriya:İngiltərədə legioner Belçika idmançıları